
ЗАПИСНИК
о раду 96. седнице Oпштинског већа општине Топола, одржане дана 4.09.2026. године (петак), са почетком у 830  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, Данијела Дамњановић и Саша Обрадовић,
· Сања Јевтић, начелник Општинске управе,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Весна Павловић Костић, саветник за послове саобраћаја,
· Виолета Говедарица, сарадник за комуналне, имовинско-правне и стамбене послове,
· Далибор Коцић, директор за техничке послове ЈКСП „Топола“ Топола,
· Иван Радојичин, инжењер за инвестиције и изградњу ЈКСП „Топола“ Топола,
· Владан Вујадиновић, секретар Спортског савеза општине Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање, отворила 96. седницу Општинског већа и замолила присутне да минутом ћутања одају пошту нашем Ђоши, др Горану Ђорђевићу, што су и учинили.
Једногласно је усвојен
Д Н Е В Н И   Р Е Д
1. Разматарње Предлога измене Одлуке о одржавању чистоће у сеоским насељима општине Топола,
2. Разматрање предлога Ценовника услуге изнајмљивања електричних бицикала на територији општине Топола,
3. Доношење Закључка о уступању на коришћење ЈКСП „Топола“ 20 металних контејнера,
4. Разматрање захтева Одељења за буџет, финансије, привреду и друштвене делатности, Општинске управе општине Топола за недостајућа средства,
5. Разматрање захтева Одељења за буџет, финансије, привреду и друштвене делатности, Општинске управе општине Топола за недостајућа средства,
6. Разматрање Извешаја РХМЗ о функционисању система одбране од града на територији радарског центра „Букуља“ за период од 15.04.2026. до 15.07.2026. године,
7. Разматрање захтева председника Комисије за утврђивање основа и висине накнаде штете настале услед напада паса и мачака луталица за предлог за именовање члана Комисије из медицинске струке,
8. Разматрање захтева саветника за послове јавних набавки за обезбеђивање средстава,
9. Разматрање захтева ОШ „Милутин Јеленић“ из Горње Трнаве за додатна средства,
10. Разматрање захтева ОШ „Милутин Јеленић“ из Горње Трнаве за додатна средства,
11. Разматрање захтева Спортског савеза општине Топола за доделу недостајућих средстава следећим ребалансом буџета,
12. Разматрање иницијативе предузећа „Морсад“ Топола за решавање проблема дотрајале линије на потесу поред ловачког дома – Метеризе – Божурња,
13. Разматрање захтева председника Савета МЗ Шуме за доделу бетонских пропуста,
14. Разматрање захтева председника Савета МЗ Клока за насипање пута у Милошевић крају,
15. Разматрање захтева Јанићијевић Драгана из Тополе за ургентно решавање проблема одвођења отпадних вода на објекту за становање у Тополи,
16. Разматрање захтева Стевановић Горице из Тополе за куповину парцеле,
17. Разматрање захтева Младеновић Вукосављевић Жанке из Тополе за откуп парцеле,
18. Разматрање захтева Аћимовић Тијане из Тополе за финансијску помоћ за потребе школовања детета,
19. Разматрање захтева Вељовић Софије из Тополе за финансијску помоћ за потребе школовања детета,
20. Разно.
Прва тачка дневног реда- Разматарње Предлога измене Одлуке о одржавању чистоће у сеоским насељима општине Топола
Ђорђе Глигоријевић: у договору са председником Скупштине, због ситуације на терену, да не могу референти МЗ да оверавају изјаве да су једночлана домаћинства, предложена је измена Одлуке, где се врши измена члана 15 став 4 и исти гласи: „Цена услуге из категорије домаћинстава је јединствена, изузев за домаћинства која имају само једног члана. Домаћинства која имају само једног члана могу остварити умањење јединствене цене за домаћинства, а које умањење износи 30% од јединствене цене за домаћинства. Корисник може остварити право на наведено умањење на основу изјаве, којом под пуном материјалном и кривичном одговорношћу потврђује да је једини члан свога домаћинства, а која изјава садржи личне податке корисника, потпис корисника и оверена је од стране јавног бележника. Описану оверену изјаву корисник доставља овлашћеном предузећу које има право да на основу прикупљених информација и обиласка терена, провери истинитост података наведених у изјави“. Саставни део ове измене Одлуке је та изјава, која је типска, а запослени у писарници Општинске управе ће помагати грађанима да их попуне, грађани ће то оверавати код нотара и достављати ЈКСП, како би остварили попуст као једночлано домаћинство. 
Момчило Васиљевић: имам само једну примедбу. Не свиђа ми се то што мора неко ко сам живи из ових удаљенијих села да дође, углавном су то старији људи, доста људи је и слабо покретно, јер прво мора да нађе ко ће да га довезе, да овде попуни изјаву, па да плати оверу код нотара. Могло је то другачије да се реши. Када су већ ишли по терену, могли су да сва та једночлана домаћинства евидентирају.

 Ђорђе Глигоријевић: вероватно је комунално имало замисао да референти  МЗ овере те изјаве. Међутим, то није могуће да они раде, јер једини то право имају нотари. Из тог разлога је морала да се мења ова Одлука. 

Јелена Јовановић: такође, ми још увек немамо председнике Савета МЗ у 20% села. Да постоје они, ми би имали решен проблем.

Радослав Станковић: како иде прикупљање смећа по селима?

Далибор Коцић: ми смо у понедељак 31.8., кренули са два возила, по утврђеним рутама које су већ уцртане, у складу са Катастром. Имамо проблема, што је и очекивано док се све то не ухода. Један од проблема јесте што излазимо са два велика возила, од 16 m3 и од 22 m3, а села имају много сокака, уских улица, много зараслих путева. За сада то превазилазимо тако што велике руте пролазе камиони, прибележимо свуда где постоји проблем, а имамо и на сајту, као и на нашој званичној фејсбук страници, наш контакт телефон и покупимо све што можемо. Први месец ће свакако бити проблематичан, док уочимо све могућности где шта може, да се ускладимо са корисницима, неки ће морати да извуку своје канте мало ближе. Верујемо да ће у ових месец дана, то све да легне на своје. Имамо једно мало возило које није било баш репрезентативно, није ни предвиђено за овакав рад. Оно је више служило у граду за уске улице, као што је Рудничка и подручје око ПЗП-а, само као испомоћ великим возилима. У току овог месеца ћемо и са њим да се позабавимо и да га технички опремимо, пошто има неке фабричке недостатке, старије је возило, нема камеру и те неке безбедоносне ствари које су неопходне да возач има на терену. Верујем да ћемо то у наредних 15-20 дана решити и увешћемо и то возило. За сад, ажурирамо те податке које смо скинули преко мапа и на терену услађујемо са реалном ситуацијом. Имамо ситуацију да нису сви објекти уцртани, односно да нису легализовани, што је јесте отежавајућа околност, јер њега на мапи нема, а у стварним условима постоји. За наплату, то неће бити проблем, али је проблем да се све то мапира и уведе, да не би дошло до одступања. Покушавамо податке корисника да ускадимо са тренутним стањем. То је један велики посао, раде се паралелно 2-3 ствари, али на добром смо путу да то решимо. Понегде где прескочимо, не прескочимо намерно, него немамо могућности да приђемо. Прихватамо сугестије свих наших грађана. Они се јаве, пријаве и углавном за сад то некако иде. Имамо већ неки план и ритам. Овај месец ће бити тест и период прилагођавања.
После завршене дискусије, једногласно је утврђен предлог измене Одлуке о одржавању чистоће у сеоским насељима општине Топола, као у материјалу.

Друга тачка дневног реда- Разматрање предлога Ценовника услуге изнајмљивања електричних бицикала на територији општине Топола
Председавајућа: пре неког времена ми смо ово разматрали и дали смо прелиминарне предлоге цена. Те електричне бицикле су већ у функцији и користе и колико ја имам информацију, лепо то функционише. Тренутно се користе без надокнаде, а да би то престало, било би добро да донесемо овај Ценовник, да би га усвојила и Скупштина, да би тај неки новац, без обзира што је можда занемарљив, могао да се слива у нашу касу, па да имамо неки динар више. Предлог је да коришћење електричног бицикла у трајању од 30 минута буде 100,00 динара, у трајању од једног часа 200,00 динара и дневно коришћење 800,00 динара. Мислим да су цене врло симболичне, а битно је да привучемо кориснике и да то заживи.

Јелена Јовановић: мислим да је ово премало, зато што смо ми у обавези да једном годишње у наредних 10 година дајемо скоро 1.000.000,00 динара за одржавање софтвера.

Председавајућа: до краја октобра је дефинисано да траје ова сезона. Можемо у наредној буџетској години да планирамо можда неко повећање, јер тек од марта ћемо почети да их користимо. Ово ће да буде првобитни ценовник, а током времена ћемо да га ускладимо са животним околностима.

После завршене дискусије, на основу 5 гласова „за“ и 1 гласа „уздржан“ (Јелена Јовановић), донет је Ценовник услуге изнајмљивања електричних бицикала на територији општине Топола, као што је предложено. 

Трећа тачка дневног реда- Доношење Закључка о уступању на коришћење ЈКСП „Топола“ 20 металних контејнера
Председавајућа: када су довезли камион који смо добили на управљање од „Чистоће“ Београд и када смо потписивали уговор за камион који смо купили, тада је делегација која је била рекла да ћемо добити и ових 20 металних контејнера. Они су дошли и можемо да их упутимо ка ЈКСП, који су им преко потребни.

На питање Јелене Јовановић колико их сад имамо укупно на селу, Далибор Коцић је рекао да су на сеоском подручју кренули да их постављају по одлуци, тамо где су правни субјекти, школе и сл., да тренутно на располагању имају око 80 контејнера и да су донели одлуку да се узимају конте, тако да ће 90% корисника бити покривено кантама, а тамо где није могуће да се поставе канте, ту ће ићи контејнери и полако ће се занављати.
После завршене дискусије, једногласно је донет Закључак којим се уступа на коришћење, без накнаде, ЈКСП „Топола“ Топола 20 металних контејнера (1,1 m3 са металним поклопцем), које је Министарство заштите животне средине дало на коришћење општини Топола, у складу са Уговором о давању на коришћење добара – контејнери и канте за отпад и смеће од 13.08.2026. године, при чему је ЈКСП „Топола“ Топола дужно да предметне контејнере користи са пажњом доброг домаћина, искључиво за обављање послова сакупљања и транспорта комуналног отпада на територији општине Топола, да сноси трошкове њиховог редовног коришћења, одржавања и текућих поправки, као и да се стара о њиховом очувању и овлашћује председник општине Топола да са ЈКСП „Топола“ Топола закључи уговор о давању на коришћење без накнаде, којим ће се ближе уредити међусобна права и обавезе у вези са коришћењем предметног возила.
На предлог Јасне Миљковић, обједињена је расправа по 4. и 5. тачки дневног реда.

Четврта тачка дневног реда- Разматрање захтева Одељења за буџет, финансије, привреду и друштвене делатности, Општинске управе општине Топола за недостајућа средства
Пета тачка дневног реда- Разматрање захтева Одељења за буџет, финансије, привреду и друштвене делатности, Општинске управе општине Топола за недостајућа средства
Јасна Миљковић: то су средства намењена за накнаду штете услед уједа паса луталица, које исплаћује општина, јер нон-стоп стижу захтеви за исплату, како постспоразумно са општинским правобранилаштвом, тако и по пресудама суда и дешава се често да се са рачуна истроше стредства. Од иницијалних 2.000.000,00, сада смо дошли да тај план буде близу 3.000.000,00 динара. Прошле године је, за ову врсту расхода, било преко 4.500.000,00 динара издвојено из буџета. Следећи захтев се односи на недостајућа средства за измирење обавеза за услугу одржавања чистоће на површинама јавне намене, по већ доспелим фактурама, јер је ребалансом план умањен. Да бисмо измирили све те фактуре, неопходна су додатна средства. Средства ће се обезбедити стварањем билансног простора, односно скинућемо или са текућих субвенција или са пољопривреде, да бисмо ово платили у року, да не бисмо имали проблем са кашњењем и пореза на зараде и сл.


Јелена Јовановић: желим да обавестим све већнике да је Јасна Миљковић током прошле недеље, поред осталог, мени ово доставила на потпис, закључак по одлуци председника општине, где сам ја одбила да потпишем, докле год Веће не одобри, да не буде сутра да ја нешто нисам хтела. Сматрам да све што се тиче оваквих начина пребацивања средстава и сл., треба прво да буде на Већу, па тек онда да се потписује.  

Јасна Миљковић: тада је на потпис достављено све што се тиче редовног плаћања које је дефинисано Одлуком о буџету општине Топола, која је кровна одлука и њу усваја Скупштина општине, а закључке Већа имамо само за она плаћања која нису планирана била иницијалним буџетом или ребалансом, за плаћања када се ради о издвајању додатних средстава. Ово је таква врста стварања билансног простора, како стоји у Закону о буџетском систему, коју може надлежни извршни орган да одобри, а надлежни извршни орган је и председник општине, тако да и он може да потпише. Ово може да иде на Веће, а не мора.
После завршене дискусије, једногласно је донет Закључак којим се прихвата захтев Одељења за  буџет, финансије, привреду и друштвене делатности за недостајућа средства на позицији 94, економска класификација 4851 – Накнада штете за повреде или штету нанету од стране државних органа, програмска класификација 1102-0004 – Зоохигијена, за измирење обавеза на име накнаде штете услед уједа паса луталица, у укупном износу до 300.000,00 динара, а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.
Такође, једногласно је донет Закључак којим се прихвата захтев Одељења за  буџет, финансије, привреду и друштвене делатности за недостајућа средства на позицији 74, економска класификација 4213 – Комуналне услуге, програмска класификација 1102-0003 – Одржавање чистоће на површинама јавне намене, за измирење обавеза према ЈКСП „Топола“, у укупном износу до 1.819.000,00 динара, а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.
Шеста тачка дневног реда- Разматрање Извешаја РХМЗ о функционисању система одбране од града на територији радарског центра „Букуља“ за период од 15.04.2026. до 15.07.2026. године
Председавајућа: по старом обичају, нема известиоца. Ја сам неком приликом обавестила њихове надлежне, г. Пирића и г. Кочовића, о томе да се нико не појављује. Они су рекли да ће да попричају са њима, али очигледно да се ништа није променило. Ако усвојимо, ово иде на Скупштину. 

Пошто дискусије није било, једногласно је прихваћен Извештај РХМЗ о функционисању система одбране од града на територији радарског центра „Букуља“ за период од 15.04.-15.07.2026. године, као у материјалу.
Седма тачка дневног реда- Разматрање захтева председника Комисије за утврђивање основа и висине накнаде штете настале услед напада паса и мачака луталица за предлог за именовање члана Комисије из медицинске струке
Председавајућа: обзиром да је др Ђорђевић, као члан ове Комисије, на жалост свих преминуо, потребно је да Веће донесе одлуку о замени члана Комисије из реда медицинске струке, како би Комисија могла неометано да настави са радом. У међувремену, поднето је неколико захтева за одштету и неопходно је да се у што краћем времену изабере нови члан Комисије. Колико данас, треба да упутимо захтев Дому здравља да нам дају предлог.

Пошто дискусије није било, једногласно је донет Закључак да се упућује допис Дому здравља „Свети Ђорђе“ Топола да предложи доктора медицине који ће бити именован за члана Комисије за утврђивање основа и висине накнаде штете настале услед напада паса и мачака луталица, након чега ће се припремити предлог решења о измени и допуни решења о именовању, односно образовању Комисије.

Осма тачка дневног реда- Разматрање захтева саветника за послове јавних набавки за обезбеђивање средстава
Мирјана Ћирић: средства су неопходна за израду сепарата за потисни цевовод од резервоара Божурња до резервоара Опленац. Основни пројекат повезивања бушотина у Купусарима са резервоаром Опленац радила је фирма „Хидромрежа“ из Зајечара. Приликом извођења радова на терену, због превазилажења разних нагиба терена и препрека и због лакшег пролаза, дошло је одступања од пројекта. Сада, да бисмо радили технички преглед, ради исходовања употребне дозволе, морамо да урадимо малу измену пројекта, односно пројекат изведеног стања, да би комисија за технички преглед изашла и дала своју сагласност за добијање употребне дозволе. Никада пројектант не може да предвиди све, поготово када се ради о овако дугој деоници.
Јасна Миљковић: средства ће се обезбедити стварањем билансног простора, а пошто је у току израда нацрта ребаланса буџета, можемо и то да укључимо.

После завршене дискусије, једногласно је донет Закључак којим се прихвата захтев саветника за послове јавних набавки за средства за израду сепарата – ИДР и ПГД за потисни цевовод од резервоара „Божурња“ до резервоара „Опленац“ у Тополи, у укупном износу од 210.000,00 динара са пдв-ом, а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.

На предлог председавајуће обједињено је разматрање 9. и 10. тачке дневног реда.
Девета тачка дневног реда- Разматрање захтева ОШ „Милутин Јеленић“ из Горње Трнаве за додатна средства
Десета тачка дневног реда- Разматрање захтева ОШ „Милутин Јеленић“ из Горње Трнаве за додатна средства
Јасна Миљковић: школа је ово већ предала у свој нацрт финансијског плана за ребаланс, тако да ће општина у складу са својим буџетским могућностима то укључити у другу измену Одлуке о буџету. Има пуно захтева за солидарну помоћ. Највише имају ОШ „Карађорђе“ и средња школа.

Пошто дискусије није било, једногласно је донет Закључак којим се прихвата захтев ОШ „Милутин Јеленић“ Горња Трнава за одобрење финансијских средстава за исплату солидарне помоћи за запослену, у укупном износу од 101.194,00 динара (у складу са достављеном документацијом) и обавезује Одељење за буџет, финансије, привреду и друштвене делатности да наведена средства, у складу са буџетским могућностима, планира приликом израде нацрта Одлуке о другој измени и допуни Одлуке о буџету општине Топола за 2026. годину.
Такође, једногласно је донет Закључак којим се прихвата захтев ОШ „Милутин Јеленић“ Горња Трнава за одобрење финансијских средстава за исплату солидарне помоћи за запослену, у укупном износу од 122.079,22 динара (у складу са достављеном документацијом) и обавезује Одељење за буџет, финансије, привреду и друштвене делатности да наведена средства, у складу са буџетским могућностима, планира приликом израде нацрта Одлуке о другој измени и допуни Одлуке о буџету општине Топола за 2026. годину 
 Једанаеста тачка дневног реда- Разматрање захтева Спортског савеза општине Топола за доделу недостајућих средстава следећим ребалансом буџета
Владан Вијадиновић: у захтеву имате све, почев од марта када је донета она одлука да се подигну плате за три запослена, ангажована лица. Имамо једно лице које није било ни предвиђено прошлим буџетом, на одржавању сале средње школе, а знало се да ће ући у програм. Био је договор да део добијемо првим ребалансом, а део другим. Настали су онда проблеми у функционисању финансијском, па прво лице није добило ништа. У међувремену, Спортском савезу је још скинут новац првим ребалансом. Почетком октобра ће доћи до огромних проблема у функционисању. Средства за одређене наведене ставке су постојале у буџету, али су искоришћена за плате до сада. Плате, како сада изгледају, су на годишњем нивоу веће од укупног нашег буџета, тако да уопште немамо за остале ствари за редовно функционисање. Наведена средства су она која недостају.
На питање председавајуће ко су координатаори у салама, Владан Вујадиновић је рекао да су координатори испред Спортског савеза у сали основне школе Милоје Благојевић, а у средњој Дејан Рајић.
Момчило Васиљевић: по ком основу су дата средства за ФК у Горовичу и у Липовцу, јер клубови у првој години постојања немају на то право? Бар нису добили паре у МЗ Витлина и у Божурњи, који су пријављени 2023. године. Липовац и Шаторња су ушли у виши ранг.
Владан Вујадиновић: прошле године су давана додатна средства клубовима који су се укључили и поднели захтеве. За Витлину је вероватно био преблем година оснивања. Шаторња има средства за ту годину. Липовац уопште није имао било каква средства опредељена за ову годину, нити Горович. Горович је учествовао на конкурсу, где је тражио 200.000,00 динара. У међувремену, послао је Спортском савезу Србије и Фудбалском савезу општине Топола у јанунару месецу да одустаје од такмичења и није повукао та средства. Током лета се прикључио, а није повукао та средства. Могу табеларно да вам доставим сваке године ко се прикључивао и да ли је добио средства. Знам сигурно да је за прошлу годину била додела средстава за новоукључене клубове. Правилник каже да клуб годину дана након оснивања нема право да учествује на конкурсу за доделу средстава. Клубови који су раније основани, такав случај је са Горовичем, а замрзнут му је статус, су имали право. Спортски савез кад прави свој буџет и добије средства, има позицију – помоћ клубовима, која је била 100.000,00 динара, где је Спортски савез управо помагао такве клубове, ако их је било, уколико се директно њему обрате за помоћ. Ове године смо практично остали без те позиције, због ових повећања плата. Средства нису била на тој позицији нпр. кад се обратио за помоћ клуб за одбојку на песку за помоћ у организацији такмичења и нисмо могли да помогнемо, јер та средства су већ била преусмерена на другу страну.
Председавајућа: мој став је да се понашамо онако како налаже Правилник или који већ акт и да се односимо према свим клубовима исто. Спорт негде и налаже тај неки фер-плеј.

Јасна Миљковић: више пута сте чули, проблем су та средства и буџет који је лимитиран. Ми смо клубовима, првим ребалансом узели са позиције за спортска удружења 1.000.000,00 динара, а исто толико и од СОФК-е. Сада нам је приоритет да то што смо узели вратимо на исту позицију, без неких још плус додатних средстава, а Спортски савез ће сам распоредити, на основу донете одлуке.

Владан Вујадиновић: код Спортског савеза, првим ребалансом је спортским клубовима узето 800.000,00 динара за редован и 200.000,00 динара за школски спорт. Успели смо да функционишемо. Стицајем околности, сам Спортски савез је 20.000,00 и нешто динара нашао начин да обезбеди. Скинуто је са четири клуба који имају највеће давање из буџета, срећом неки клубови нису уопште ушли у такмичења да би добили новац и направљена је та нека уштеда и извршена прерасподела средстава.
Председавајућа: не ради се о доброј вољи. Ради се о томе да смо се ми за први ребаланс, више од месец дана дописивали са Министарством финансија, да је Јасна слала конструкцију и предлоге и да су они константно враћали и тражили да смањимо још. Ја сам увек и за децу и за спорт, али спорно ће бити уколико додатно тражимо. Када вам се врати 1.000.000,00 који вам је узет, вероватно ћете се уклопити у то.

Владан Вујадиновић: уклопићемо се, али за та четири клуба којима је узет новац у буџету, неће моћи да им буде враћен, него ће морати да буде преусмерен на Спортски савез. На тај начин може. Последње две године, како је донета Стратегија, носилац свих програма тих 40 клубова на територији општине Топола је Спортски савез, а подносиоци су клубови. Практично, Спортски савез је та кровна институција. Следеће године, када клубови буду потписивали уговор са општином, трећи потписник би требао да буде председник Спортског савеза, као носилац програма.  
После завршене дискусије, једногласно је донет Закључак којим се прихвата захтев Спортског савеза општине Топола за обезбеђивање недостајућих средстава за финансирање редовног и школског спорта у општини Топола, у укупном износу од 1.000.000,00 динара и обавезује Одељење за буџет, финансије, привреду и друштвене делатности да наведена средства планира у оквиру Одлуке о другој измени и допуни Одлуке о буџету општине Топола за 2026. годину, ради поновног обезбеђивања средстава за редован и школски спорт, која су умањена првом изменом и допуном Одлуке о буџету општине Топола за 2026. годину.

Дванаеста тачка дневног реда- Разматрање иницијативе предузећа „Морсад“ Топола за решавање проблема дотрајале линије на потесу поред ловачког дома – Метеризе – Божурња
Далибор Коцић: имали смо састанак на ову тему у Општини. На Метеризама постоји водоводна линија која је доста стара и неодговарајућег капацитета и за постојеће кориснике, а има доста захтева за проширење линије. „Морсад“ је купио парцелу на којој се налази бунар који они сада користе за своје потребе, а који је раније користио за водоснабдевања неколико домаћинстава. „Морсад“ жели да учествује финансијски у проширењу линије, замени инсталација и привођењу намени тог дела, у сарадњи са Општином и ЈКСП. Мислим да је ово добра прича, да наши привредници учествују у проширењу инфраструктуре. Са њима би се направио споразум о донацији, а буџетом би се предвидела средства за извођење радова. 

Иван Радојичин: дужина те линије је око 1.200 метара. Треба да се уради пројектно-техничка документација, за коју је „Морсад“ прихватио на себе да буде финансијер, као и да буде финанасијер материјала који је неопходан да се тај посао заврши. Та мрежа ће у будућности моћи да прихвати још 10-15 нових корисника, који већ постоје као иницијатори коју тамо купују парцеле, а тренутно им се издају услови да немамо могућност проширења и прикључења, што јесте проблем, пошто без тога не могу да добију грађевинску дозволу. Са овим решавамо проблем дотрајале линије коју редовно крпимо и кроз одржавање фактуришемо општини, а самим тим ћемо смањити и трошкове. С друге стране, повећаће се приход од нових корисника и прикључака. При дефинисању тог партнерства, „Морсад“ може бити финансијер, али Општина мора да буде инвеститор.
Јасна Миљковић: само нам треба пројекат, да бисмо знали колика је вредност за извођење радова, да би се то укључило у Одлуку о буџету.

Јелена Јовановић: додала бих само у складу са финансијским могућностима. Ако је нешто прескупо, можемо поделити у неколико делова. Мора да се води рачуна о буџету.

Председавајућа: имамо исту ситуацију у Липовцу. И њима можемо да предложимо исту ову причу, да господин који је више пута звао, а жели да покрене бизнис и отвори фабрику у Липовцу, ако је у могућности, да и он финансира израду пројектно-техничке документације, а ми да одрадимо оно што ми можемо. При томе би се вероватно и проширила мрежа, па би можда могао још неко да се прикључи, а то све сад зависи од могућности и потенцијала на терену.

Јелена Јовановић: свакако ће из Липовца стићи захтев, јер су се грађани већ организовали да сами поднесу захтев за проширење мреже, а знамо да много људи има проблема са водоснабдевањем, јер не могу да задовоље основне потребе. Треба свима да изађемо у сусрет, а не само потенцијалним инвеститорима.
Далибор Коцић: да разјаснимо. Ако ћемо те ствари да радимо, општина мора да обезбеди буџетску линију за обезбеђивање средстава за израду пројектно-техничке документације.

После завршене дискусије, једногласно је донет Закључак којим се прихвата иницијатива предузећа „Морсад“ д.о.о. Топола за решавање проблема дотрајале линије на потесу поред Ловачког дома – Метеризе, Божурња, при чему Општина Топола прихвата улогу инвеститора, односно носиоца пројекта, а „Морсад“ д.о.о. Топола улогу суфинансијера израде пројектно-техничке документације (ПТД) и обезбеђивања материјала потребног за реализацију радова и приступа изради ПТД, на основу које ће се утврдити обим и вредност радова, а по изради ПТД, предмет ће се поново разматрати пред Општинским већем, ради утврђивања коначног износа учешћа Општине Топола и обезбеђивања средстава у буџету општине Топола за реализацију дела радова који финансира општина, након чега ће се приступити реализацији пројекта у складу са важећим прописима.
Тринаеста тачка дневног реда- Разматрање захтева председника Савета МЗ Шуме за доделу бетонских пропуста
Јелена Јовановић: ми смо пре пар недеља имали сличан захтев испред Горовича, да су људи обезбедили сами цеви, ми смо нешто додали, а комунално је одрадило. Овде се тражи и набавка цеви и извођење радова о нашем трошку. Свима осталима смо одобравали само цеви. Ја бих да према свима будемо исти.
Момчило Васиљевић: ту има још један проблем. Комунално предлаже да се вода одведе у јаругу. Да ли је власник јаруге сагласан са тим? Мислим да треба од њега обезбедити ту сагласност.
Далибор Коцић: то може да се провери. Ту је тражено 7 метара пропуста Ø 500 за одвођење атмосферских вода. Међутим, тренутно је угрожено домаћинство Ивана Симића због тога. Постојећи цевасти пропусти који воде у његово двориште су ручне израде и немају довољан капацитет да прихвате ту количину воде. Тражи се замена са цевима већег промера, како би се заштитило то домаћинство. Суштина је што ово није само седам пропуста, него и додатни радови, да би се то завршило како треба и трајно решило. Предлаже се продужење канала који се налази преко пута кућа Ивана Симића у дужини од 35 метара, чиме би се прошла његова кућа, извео прелаз преко пута пропустом дужине 13 метара, не седам. На овај начин вода која се скупља целом дужином пута са једне стране би била безбедно спроведена испод тог домаћинства. Може да се тражи и сагласност за ту јаругу, али суштина је да ми немамо пара ово да радимо. Све ово би ишло преко позиције кишне канализације, а ту смо већ у минусу и мора да се сачека ребаланс.
После завршене дискусије, једногласно је донет Закључак којим се констатује да су средства, односно планиране позиције у буџету општине Топола за 2026. годину, намењене за набавку и доделу бетонских пропуста, у целости утрошене, те да у текућој буџетској години није могуће обезбедити додатне количине по наведеном захтеву и обавезује Одељење за буџет, финансије, привреду и друштвене делатности да приликом припреме Одлуке о буџету општине Топола за 2027. годину сагледа могућност планирања средстава за набавку бетонских пропуста, у складу са буџетским могућностима, ради реализације захтева МЗ Шуме.

Четрнаеста тачка дневног реда- Разматрање захтева председника Савета МЗ Клока за насипање пута у Милошевић крају
Весна Павловић Костић: имамо средства на постојећеој позицији обнављање макадамских путева. Ово је пут у јавној својини општине, дужине 320 метара. Постоје ударне рупе и истрошен је коловоз. Предлог је да се одобре 54 тоне каменог материјала и рад скипа у трајању 1-2 сата, да се поправе рупе, преко постојећих уговора.
Пошто дискусије није било, једногласно је донет Закључак којим се прихвата захтев председника Савета МЗ Клока за насипање пута у Милошевић крају, на к.п. бр. 3136 КО Клока, у дужини од 320 метара, у јавној својини општине Топола и одобрава набавка и превоз 54 t (3 камиона /18 тона) каменог материјала фракције 0-31,5 mm, уз ангажовање грађевинске машине - скип на равнању и насипању путева у трајању до 2 сата, у складу са закљученим уговорима за наведене намене у 2026. години.
Петнаеста тачка дневног реда- Разматрање захтева Јанићијевић Драгана из Тополе за ургентно решавање проблема одвођења отпадних вода на објекту за становање у Тополи
Председавајућа: ово заиста јесте ургентно, не само за подносиоца захтева, него и за све нас.

Далибор Коцић: то је потез Камењак, почев од биоскопа па све доле до иза велике кривине на старом путу за Аранђеловац. Дуж целе те трасе, не знам како су грађани добијали грађевинске и употребне дозволе, али су сви изградили објекте на самом цевоводу. Конкретно, код Јанићевића цевовод пролази кроз подрум. Он не може да пролази кроз подрум, него је кућа направљена на њему. То је тако функционисало тих 60.-тих, 70.-тих година, нико се није ништа бунио. Тај део насеља нема канализацију и људи су своју канализацију убадали у ту кишну. Пре свега, то је по закону недопустиво, јер кишна и фекална канализација не могу да се мешају. Друго, убадали су тако што су разбијали те цеви и убацивали своје и временом је дошло до попуштања и страдања и сада, када су биле обилне кише, напунио се цевовод и њима се у подруму излила вода. Наше службе су излазиле. Траже да се санира, а то је немогуће санирати и плус, то није трајно решење. Трајно решење је израда пројектно-техничке документације, извођење радова на измештају кишне канализације, јер куће не можемо да рушимо и да се одради крај фекалне канализације, да би домаћинства могла да се прикључе на њу.
Иван Радојичин: ово је већ била тема на неком од претходних Већа. Тада је донета одлука да се уради пројектно-техничка документација. У међувремену, нама као комуналном предузећу, су стигли услови за пројектовање и прикључење од фирме „Енвиро систем“ која ради пројектно-техничку документацију за измештање водоводне и изградњу фекалне канализације за цео тај крај, али из неког разлога је та улица била изостављена. Ми смо кроз те услове дефинисали да се и та улица укључи у пројектно-техничку документацију. Замолили смо људе који су били на терену да тај крак издвоје као посебан део, како би сутра општина или ко већ могла да то извади и да то уради као приоритет. Тај пројекат је у фази привођења крају, што значи да ће то бити на столу, са одобрењем за градњу, врло брзо. У пројектно-техничкој документацији ће бити дефинисано то парче за реконструкцију, са посебним финансијским делом, па ће бити и тема неког од Већа, да та средства могу да се обезбеде. Врло близу смо правног решења. 
Мирјана Ћирић: Јелена Јанићијевић је наша колегиница и ја имам свакодневно информацију о стању на терену. Та вода која се њој излива у подрум већ натапа темељ и људи се буквално боје за стабилност своје куће. Молили су да се што пре, односно пре зиме изведу радови на измештању те цеви. Ја сам контактирала пројектанта. Он ми је обећао да већ за 10-ак дана може да се има пројекат за грађевинску дозволу. Такође, тражила сам цифру за тај крак, за ту деоницу која пролази испод њихове куће, како бисмо до зиме урадило то, јер сигурно нећемо моћи да исфинансирамо цео пројекат у овој години. Јуче ми је, усменим путем, пројектант рекао да отприлике око 500.000,00 динара кошта да се тај део одради. Та средства би можда могла да се обезбеде ребалансом буџета, ако је изводљиво, да бисмо реаговали пре зиме.

Иван Радојичин: пројектовање фекалне и измештање кишне канализације су два посла која морају паралелно да иду, јер ми ако изместимо кишну, а нисмо решили фекалну, људи немају фекалну канализацију. Ја бих сачекао документацију и да онда погледамо шта је предвиђено у тих 500.000,00, да ли је то све што обухвата или ће нешто морати да се извуче.

Председавајућа: свакако јесам за то да се што пре реши, наравно у законским роковима. Када будемо знали износ, покушаћемо ребалансом да обезбедимо средства.

Јасна Миљковић: молим вас да чим стигне пројектно-техничка документација, исту доставите Већу, да видимо да ли, како и колико можемо.

После завршене дискусије, једногласно је донет Закључак да се сачека окончање и званично усвајање коначне пројектно-техничке документације за решавање проблема одвођења отпадних вода на објекту за становање на к.п. бр. 519 КО Топола варош, а по окончању израде исте и утврђивању конкретног износа потребних средстава за реализацију радова, предмет поново доставити Општинском већу општине Топола ради разматрања и доношења коначне одлуке.

Шеснаеста тачка дневног реда- Разматрање захтева Стевановић Горице из Тополе за куповину парцеле
Виолета Говедарица: ради се о кп бр. 632/3 КО Топола варош, површине око 210 m2, а која је у јавној својини општине Топола. Увидом у евиденцију, утврђено је да та парцела представља опште добро, да се води као некатегорисани пут, а на терену је успостављена пешачка стаза која повезује улице Живојина Мишића и Војводе Петра Бојовића. Према Закону о јавној својини и Закону о путевима, сви јавни и некатегорисани путеви, уопште све саобраћајне површине, имају статус добра у општој употреби и строго је забрањено располагање, отуђење и пренос својине у корист физичких лица, тако да је предлог да се одбије овај захтев, као неоснован. Странка није долазила у наше одељење ради информације пре подношења захтева. 
Јелена Јовановић: само да замолим да се то очисти од амброзије и растиња, пошто то годинама нико не ради.

Виолета Говедарица: та тема је својемено била на Већу од стране групе грађана и ми смо доносили ту одлуку и упућивали комуналној инспекцији, упућивали чак и ЈКСП да очисти растиње, а сами су се грађани организовали и извршили насипање те стазе, тако да је успостављен пролаз. Вероватно су то уске стазе, а мало је шири плац и зато је делимично зарастао у растиње и шибље. Може да се донесе и одлука да ЈКСП, које одржава јавне површине очисти и доведе у пристојно стање ту парцелу.
На питање Јелене Јовановић да ли та парцела икада може да подлегне продаји, Виолета Говедарица је рекла да може само уколико ми планским актом променимо намену, да укинемо ту пешачку стазу, односно у Катастру евидентирамо да то није некатегорисани пут, него да је обична грађевинска парцела.
После завршене дискусије, са 4 гласа „за“ (Јелена Јовановић и Радослав Станковић нису гласали), донет је Закључак којим се одбија захтев Горице Стевановић за куповину кп број 632/3 КО Топола варош, која се налази у јавној својини општине Топола, уз констатацију да је Планом генералне регулације насеља Топола на кп број 632/3 КО Топола варош утврђена намена јавне саобраћајне површине и да је предметна парцела у функцији јавног пута, па да не постоје законски услови за њено отуђење из јавне својине општине Топола и налаже ЈКСП „Топола“да изврши чишћење и уређење кп број 632/3 КО Топола варош, која је у јавној својини општине Топола, односно да уклони постојеће велико растиње и парцелу доведе у уредно и безбедно стање, у складу са својим надлежностима и постојећим позицијама.

Седамнаеста тачка дневног реда-
 Разматрање захтева Младеновић Вукосављевић Жанке из Тополе за откуп парцеле
Виолета Говедарица: именована је понудила Општини да откупи две парцеле број 740/1 и 740/2, обе КО Топола варош, укупне површине 40 ари, што према тржишној вредности износи око 10.000.000,00 динара. Нашим планским актима планирана намена на тој парцели је спорт, рекреација и зелена зона и ништа дуго не може да буде намена, осим онога што је самим Планом предвиђено. Она је и долазила у одељење за урбанизам. Као своје образложење наводи то да не може располагати сходно својој вољи, као власник парцеле, с обзиром да не може продати или отуђити другим лицима која би ту подигла своје стамбене објекте. Те парцеле се налазе иза фудбалског стадиона „СОФК Карађорђе“. Деценијама је ту намена простора спорт, рекреација и зелена површина, с тим што се приликом последњег доношења Плана генералне регулације тај простор сузио, управо из тих разлога што су људи имали много примедби, јер не могу располагати са својом имовином. Може да дође и неки инвеститор који би градио објекте у сврху спорта и рекреације и пратеће комерцијалне садржаје, опет у сврху тих објеката. Што се тиче Општине Топола и овог захтева, на основу усменог сазнања, ми немамо планиране пројектне активности, нити ћемо у овој текућој години да градимо нешто од јавног интереса, нити је утврђен општи интерес, нити су средства предвиђена у буџету општине, тако да самим тим, у овом тренутку, ми не можемо да удовољимо овом захтеву. Што се тиче наредне буџетске године, ту је Веће и надлежни орган Скупштина општине која ће да одреди да ли планира да на том подручју инвестира у објекте јавне намене, односно спорт и рекреацију или можда сутра да додели то земљиште неком инвеститору, али пре тога морамо да га откупимо. Тржишна вредност је око 10.000.000,00 динара, а Републичка пореска управа би одредила испод и изнад које цене ми не би смели ни да идемо. Именована је спремна да преговара. Такође, она има могућност да поднесе иницијативу за измену планских докумената, што ми не морамо да усвојимо, где би се променила намена на стамбену или привредну зону, како би они лакше то отуђили или са тим располагали. У току је израда Просторног плана, а јако је битно како да планирамо наш простор. Не можемо само да кажемо да ћемо нешто да направимо, а да то не буде нешто извесно. То су неки дугорочни стратешки циљеви, који морају да буду извесни у неком тренутку. Намена овог простора је спорт и рекреација и само то може да се гради. Она не може да прода, а доста се купаца распитује и желе да то буде стамбена зона. Пошто то не може, именована тражи од Општине да откупи ту парцелу. На вама и Општини је да ли желите да је откупите. Не морамо ми ту да правимо пројекте од јавног интереса. Сутра можда може да се понуди и неком инвеститору. Лепо је и пунити тај земљишни фонд.
Јасна Миљковић: иницијатива да се то укључи у предлог за план буџета би требала да крене од одељења за урбанизам, уз износ утврђене вредности те непокретности. Сваке године се на тој позицији куповина земљишта планирају одређена средства, а обично се гледа на бази реализације из претходне године. У овој години имали смо два таква уговора. 

Виолета Говедарица: морам да напоменем да ми имамо у плану да се ради Улица Живојина Мишића, која исто кошта око 15.000.000,00 динара, а стално долазе грађани и распитују се. Такође, јако је битна и трансфер станица, а још увек није дефинисана локација и да ли ће Просторним планом бити обухваћена, пошто то мора плански да буде покривено. Морају да се донесу конкретни закључци, како би могло да се планира буџетом.
После завршене дискусије, једногласно је донет Закључак којим се прихвата у начелу захтев Жанке Младеновић Вукосављевић из Тополе за откуп катастарских парцела број 740/1 и 740/2, обе КО Топола варош, укупне површине 40 ари и задужује Одељење за комуналне делатности, грађевинско-урбанистичке, имовинско-правне и послове евиденције и управљања имовином да од надлежне Пореске управе прибави податке о процењеној, односно утврђеној вредности предметних непокретности, ради утврђивања оквирне вредности потребних средстава за реализацију откупа и достави Општинском већу, ради поновног разматрања захтева и сагледавања могућности обезбеђивања и планирања потребних средстава у наредном периоду, у складу са буџетским могућностима општине Топола.
На предлог председавајуће, обједињено је разматрање 18. и 19. тачке дневног реда.

Осамнаеста тачка дневног реда- Разматрање захтева Аћимовић Тијане из Тополе за финансијску помоћ за потребе школовања детета
Деветнаеста тачка дневног реда- Разматрање захтева Вељовић Софије из Тополе за финансијску помоћ за потребе школовања детета
Јасна Миљковић: имамо ту позицију у буџету. И раније смо именованима излазили у сусрет, а имају одговорајућу документацију.

Пошто дискусије није било, једногласно је донето Решење којим се одобравају из буџета општине Топола финансијска средства у нето износу од 7.750,00 динара Аћимовић Тијани из Тополе, на име финансијске помоћи за школовање сина, ученика првог разреда Средње школе „Краљ Петар I“ у Тополи. 
Такође, једногласно је донето Решење којим се одобравају из буџета општине Топола финансијска средства у нето износу од 20.000,00 динара Вељовић Софији из Тополе, на име финансијске помоћи за школовање деце, ученика трећег и петог разреда ОШ „Карађорђе“ у Тополи. 
Двадесета тачка дневног реда- Разно
Пошто је исцрпљен дневни ред, седница је закључена у 1015  часова.

Записничар


   ПРЕДСЕДНИК 
 Љиљана Милетић

